“જો નેડ, ખોટી-ખોટી વાતો કરીને હું તને ભરમાવવા માગતો નથી. આ બાબતે હું પોતે પણ ખાસ કંઈ જાણતો નથી. રક્તપિત્તના જંતુઓને હું એટલે જાણું છું, કે બૅક્ટિરિઑલૉજિમાં મને રસ છે. સેન લાઝારોના રક્તપિત્તિયાંના ઘરમાં હું અભ્યાસ માટે ઉપયોગી માહિતી મેળવવા ગયો હતો. રક્તપિત્તના દર્દીઓને મેં જોયેલા છે, પણ એ સમયે મેં બહુ ધ્યાન આપ્યું ન હતું. મને તો એના જંતુમાં ખાસ રસ હતો. ચાલીસેક વર્ષ પહેલાં નોર્વેની હેન્સન નામની એક વ્યક્તિએ બેક્ટેરિયાના આ ખાસ જંતુની શોધ કરી હતી. એ કેવા દેખાય છે તેની આપણને ખબર છે. એ એસિડ-ફાસ્ટ તરીકે ઓળખાય છે. માઈક્રોસ્કોપ નીચે એ ટ્યુબરક્યુલોસિસનાં જંતુ જેવાં જ દેખાય છે. સાજા થવાની આશા બાબતે તો એટલું કહું કે… એ બાબતે હું ખોટું નહોતો બોલ્યો. એક નવો ઉપચાર શોધાયો છે. બહારના દેશોમાં એનો ઉપયોગ થાય છે. પણ એના પરિણામો વિષે મને જાણકારી નથી. મને તો લાગે છે કે આ પણ બીજા રોગો જેવો જ રોગ છે. ભૂતકાળમાં એને અસાધ્ય રોગ માનવામાં આવતો હતો, પણ મને ખાતરી છે, કે સારવાર વગર પણ કેટલાક કિસ્સાઓમાં મટી જતું હશે. તું તો તંદુરસ્ત અને ખડતલ છે. યોગ્ય સારવાર મળે તો સાજા થઈ જવાની પૂરી શક્યતા છે. અને… તે છતાં પણ તને કહી દઉં, કે આ મારો અંગત અભિપ્રાય છે. ખરેખર તો મને આ બાબતે ખાસ કંઈ ખબર જ નથી.”